Diari Oficial de la Generalitat Valenciana


Sumari del DOGV 8406, del 19-10-2018 (2018/9606)

LLEI 21/2018, de 16 d'octubre, de la Generalitat, de mancomunitats de la Comunitat Valenciana.
----------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2018/10/16/21**

### Versions

 01/01/2023 - Actualitat  01/01/2021 - 31/12/2022  01/01/2020 - 31/12/2020  14/10/2019 - 31/12/2019  20/10/2018 - 19/10/2018  Text inicial: 20/10/2018 - 13/10/2019 

### Dades del document

Número de DOGV
:   8406

Data del DOGV
:   19-10-2018

Secció del DOGV
:   I. DISPOSICIONS GENERALS

Número del document
:   2018/9606


Data del document
:   16-10-2018

Organisme emissor
:   Presidència de la Generalitat

Tipus de document
:   Llei

Correcció d'errades

Anàlisi jurídica

 Descriptors 

:   * associació de municipis
    * legislació local
    * municipi
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 01.01.2023 -**

**Llei 21/2018, de 16 d'octubre, de la Generalitat, de mancomunitats de la Comunitat Valenciana.******[1]**********[2]******

 

[**(DOGV núm. 8406 de 19.10.2018)**](http://www.dogv.gva.es/datos/2018/10/19/pdf/2018_9606.pdf)

 

 

Sia notori i manifest a tots els ciutadans i totes les ciutadanes que les Corts han aprovat i jo, d’acord amb el que estableixen la Constitució i l’Estatut d’Autonomia, en nom del rei, promulgue la llei següent:

 

**ÍNDEX**

 

**PREÀMBUL**

**TÍTOL PRELIMINAR. Disposicions generals**

**TÍTOL I. Règim jurídic general**

**TÍTOL II. Creació i constitució de les mancomunitats**

**TÍTOL III. Qualificació i pèrdua del reconeixement del caràcter d’àmbit comarcal de les mancomunitats**

**TÍTOL IV. Govern i règim de funcionament de les mancomunitats**

**CAPÍTOL I. Organització de la mancomunitat**

**CAPÍTOL II. Òrgans col·legiats**

**CAPÍTOL III. Òrgans unipersonals**

**TÍTOL V. Personal al servei de les mancomunitats**

**TÍTOL VI. Recursos i règim económic**

**TÍTOL VII. Incorporació i separació de municipis**

**TÍTOL VIII. Modificació d’estatuts**

**TÍTOL IX. Dissolució de mancomunitats**

**TÍTOL X. Relacions interadministratives**

**DISPOSICIONS TRANSITÒRIES**

**DISPOSICIONS ADDICIONALS**

**DISPOSICIÓ DEROGATÒRIA**

**DISPOSICIONS FINALS**

**ANNEX**

 

 

PREÀMBUL

 

La Constitució espanyola garanteix als ens locals, en el marc de l’organització territorial general, l’autonomia per a la gestió dels interessos respectius.

La Llei orgànica 5/1982, d’1 de juliol, d’Estatut d’autonomia de la Comunitat Valenciana, estableix en l’article 49.1.8 que la Generalitat té competència exclusiva, entre altres matèries, sobre règim local, sense perjudici del que disposa el número 18 de l’apartat 1 de l’article 149 de la Constitució espanyola.

La Llei 7/1985, de 2 d’abril, reguladora de les bases del règim local, inclou expressament, en l’article tercer, les mancomunitats de municipis en la condició d’entitats locals i, en l’article 44, reconeix als municipis el dret a associar-se amb altres en mancomunitats per a l’execució en comú d’obres i serveis determinats de la seua competència.

D’altra banda, la Llei 8/2010, de 23 de juny, de règim local de la Comunitat Valenciana, compleix el mandat estatutari i configura un model d’administració local basat en una sèrie de principis recollits en l’Estatut d’autonomia, en la Constitució espanyola de 1978 i en la Carta europea de l’autonomia local.

L’objectiu d’aquesta llei és fomentar el desenvolupament de les mancomunitats i dels municipis i configurar-les com un eix bàsic en la prestació de serveis als ciutadans, per mitjà del desenvolupament d’una autèntica cultura associativa com a base per a incrementar l’eficiència i l’eficàcia d’aquesta prestació i com una referència bàsica per a les polítiques de la Generalitat i la resta d’administracions de la Comunitat Valenciana.

Es pretén dotar les mancomunitats d’un règim jurídic més complet i, partint de l’heterogeneïtat en la seua composició, dur a terme una regulació més detallada quant a la diferent catalogació, atesa la capacitat de gestió, i l’adequació del seu àmbit territorial a la demarcació territorial corresponent.

La diversitat de tipologia dels diferents ens locals de la Comunitat Valenciana és una de les nostres característiques distintives i, per aixó, la legislació ha d’adequar-se a aquesta situació amb l’objecte de fomentar l’eficàcia dels recursos públics des d’una perspectiva més adaptada a la realitat.

La llei s’estructura en 51 articles, distribuïts en deu títols, una disposició transitória, quatre disposicions addicionals, una disposició derogatória, quatre disposicions finals i un annex.

El títol preliminar, de disposicions generals, aborda l’àmbit objectiu i subjectiu de la llei i recull la inclusió de les mancomunitats d’àmbit comarcal, que constitueixen una de les principals novetats d’aquesta norma. Aquest nou tipus de mancomunitats es configura com una peça bàsica en una doble vessant: d’una banda, com a estructura associativa estable i sólida per a la millora dels serveis oferits als ciutadans i de la seua participació en els afers públics i, d’altra banda, la de convertir-les en la referència bàsica per a la implementació de les polítiques i els serveis de la resta d’administracions públiques de la Comunitat Valenciana.

Aquesta llei entén que el model d’organització territorial ha de ser plenament respectuós amb el caràcter associatiu reconegut pel nostre ordenament jurídic. Per aixó, la naturalesa de les mancomunitats d’àmbit comarcal està marcada pel caràcter de voluntarietat i atorga als municipis la llibertat d’elecció i adaptació al model esmentat.

El títol I, del règim jurídic general de les mancomunitats, regula el dret dels municipis a mancomunar-se, el contingut competencial i funcional de les mancomunitats, la seua durada i la simbologia.

El títol II, de creació i constitució de les mancomunitats, regula el procés constitutiu de les mancomunitats amb una doble finalitat. D’una banda, pretén dotar de la màxima seguretat jurídica el procediment de constitució i, d’altra banda, establir una tramitació simplificada —peró clara— que possibilite un procés àgil. En aquest mateix sentit, es regulen també la naturalesa i el contingut dels estatuts de la mancomunitat, en coherència amb la resta de l’articulat de la llei que manté, com un dels principals objectius, la flexibilització del règim de les mancomunitats, de tal manera que siguen aquestes, a través dels seus estatuts, les que puguen arribar al màxim nivell d’autonomia en l’adaptació del règim esmentat a les seues necessitats.

El títol III, de la qualificació i la pèrdua del reconeixement del caràcter d’àmbit comarcal de les mancomunitats, se centra en la regulació dels requisits i els procediments establits per al reconeixement i la pèrdua d’aquesta qualificació.

El títol IV, del govern i el règim de funcionament de les mancomunitats, s’estructura en tres capítols i entre els seus principals trets resulta destacable que es manté l’objectiu de no restringir la capacitat d’autoregulació de les mancomunitats a través dels seus estatuts i atorgar-los el màxim àmbit de decisió.

El títol V, sobre el personal al servei de les mancomunitats, regula en dos articles les particularitats específiques del personal d’aquestes entitats, ja que la seua regulació completa es troba en la regulació general en matèria de funció pública.

El títol VI, sota la denominació de recursos i règim económic, adapta la legislació bàsica en matèria de recursos económics de les mancomunitats, ordenances, aportacions económiques dels membres, suport económic per altres administracions i pressupost. Una significativa novetat en el nostre règim local es troba en la regulació de la racionalització tècnica de la contractació en les mancomunitats.

El títol VII, de la incorporació i la separació de municipis, determina els procediments per a l’adhesió de municipis a les mancomunitats, n’estableix un d’específic per a les d’àmbit comarcal i distingeix el règim de separació entre les causes voluntàries i la forçosa.

El títol VIII preveu la modificació d’estatuts, flexibilitza el procediment de modificació dins dels límits definits per la legislació bàsica i regula per separat dos procediments diferents d’acord amb la naturalesa o l’objecte de les modificacions: el procediment de modificació constitutiva per als supósits enumerats en la norma i el procediment de modificació per a la resta de causes.

El títol IX, de la dissolució de mancomunitats, regula les causes de dissolució de mancomunitats i el procediment, amb la finalitat de dotar de majors garanties jurídiques les parts afectades en aquest tipus de processos.

El títol X, sobre les relacions interadministratives, pretén regular aquesta matèria en consonància amb el nou règim jurídic del sector públic. Així, es regula la coordinació de l’exercici de les competències de les mancomunitats d’àmbit comarcal per mitjà de plans sectorials junt amb les mesures de coordinació i foment de les mancomunitats amb les altres administracions públiques.

Es regulen també les peculiaritats en matèria de convenis de cooperació i es complementa el règim jurídic general del sector públic en aquesta matèria, que delimita els convenis com l’instrument bàsic de col·laboració entre administracions públiques.

Pel que fa a les disposicions addicionals, derogatória i finals, cal destacar l’establiment d’un termini per a l’aprovació de la disposició que regule la delimitació de les demarcacions territorials.

Aquesta norma s’adapta als principis de necessitat, eficàcia, proporcionalitat, seguretat jurídica i transparència i està inclosa en el Pla normatiu de l’administració de la Generalitat per a 2017.

 

**Índex** **?**

 

TÍTOL PRELIMINAR  
 Disposicions generals

 

**Article 1. Objecte**

Aquesta llei té per objecte establir un marc legal per a les mancomunitats de municipis constituïdes o que es constituïsquen en l’àmbit territorial de la Comunitat Valenciana, i definir el règim jurídic que regule la creació, els órgans de govern, les normes d’organització i funcionament, el règim económic i el procediment per a la supressió de les mancomunitats.

 

**Article 2. Concepte i naturalesa jurídica de les mancomunitats**

1. Les mancomunitats són associacions voluntàries de municipis que es constitueixen per a gestionar o executar plans, realitzar projectes i obres o prestar serveis de la seua competència als ciutadans, acostant-los l’administració i potenciant un desenvolupament social i económic sostenible, equilibrat i igualitari d’aquests municipis i els seus territoris respectius.

2. Les mancomunitats són entitats locals territorials i, per al compliment dels fins que els són propis, tenen personalitat jurídica i capacitat d’obrar plena i independent de la dels municipis que les integren.

3. Les mancomunitats de la Comunitat Valenciana podran sol·licitar ser qualificades d’àmbit comarcal, sempre que el seu àmbit territorial s’inscriga dins d’una de les demarcacions territorials contingudes en l’annex d’aquesta llei, o la que determine la legislació sobre delimitació comarcal, si escau, que les regule, i complisquen la resta de requisits i procediments previstos, i excepte la previsió excepcional de l’apartat 1 de l’article 12 d’aquesta llei. ****[3]****

 

**Índex** **?**

 

TÍTOL I  
 Règim jurídic general

 

**Article 3. Dret dels municipis a mancomunar-se**

1. Els municipis podran associar-se voluntàriament en mancomunitats a fi de servir-se’n per a la prestació en comú de serveis i l’execució d’obres de la seua competència.

2. Els municipis mancomunats podran participar en alguna o totes les activitats que constitueixen l’objecte de la mancomunitat, sempre que les obres o els serveis siguen independents i aixó no afecte la seua actuació eficaç.

3. Excepte en el cas de les mancomunitats d’àmbit comarcal, es podran integrar en les mancomunitats municipis entre els quals no hi haja continuïtat territorial, que pertanguen a distintes províncies i, fins i tot, a diferents comunitats autónomes. Seran entitats locals de la Comunitat Valenciana les que tinguen la capitalitat social en un municipi de la Comunitat Valenciana i, per tant, se sotmeten a la legislació autonómica valenciana i estiguen inscrites en el Registre d’Entitats Locals de la Comunitat Valenciana.

4. Així mateix, les entitats locals menors podran formar part de les mancomunitats, si, per a aixó, compten amb l’autorització de la iniciativa pel municipi matriu a què estiguen adscrites, que únicament podrà denegar-se per raons justificades en la prestació del servei públic i la seua eficàcia.

Per a l’organització i el funcionament de les mancomunitats, totes les referències efectuades en aquesta llei i en els estatuts als alcaldes i plens municipals han d’entendre’s també referides, respectivament, als presidents i les juntes veïnals de les entitats locals menors.

5. Als municipis que funcionen en règim de consell obert, les referències al ple fetes en els estatuts s’entén que es refereixen a l’assemblea veïnal.

6. Les mancomunitats podran assumir competències delegades per altres administracions públiques.

 

**Article 4. Prerrogatives, competències i potestats de les mancomunitats**

1. Corresponen a les mancomunitats de municipis, per a la prestació dels serveis o l’execució de les obres de la seua competència, de conformitat amb la normativa bàsica de règim local, les potestats previstes en aquesta que determinen els seus estatuts. Si no hi ha previsió estatutària, li correspondran totes les enumerades en la normativa esmentada sempre que siguen necessàries per al compliment de la seua finalitat i de conformitat amb la normativa aplicable a cadascuna de les potestats.

2. Dins de l’àmbit de competències i pel que fa a les previsions contingudes en els estatuts i en la normativa sectorial i de règim local que siga aplicable, les mancomunitats de la Comunitat Valenciana podran adquirir, posseir, reivindicar, permutar, gravar o alienar qualsevol classe de béns; establir i explotar les obres, els serveis i les instal·lacions mancomunades; obligar-se; interposar els recursos establits i executar accions previstes en les lleis i, en especial, subscriure convenis, contractes, acords i formar consorcis amb l’Estat, la comunitat autónoma, la província, els municipis, altres mancomunitats i la resta d’entitats de dret públic o privat, per a la realització de les funcions que els són própies, com també regular la col·laboració amb les entitats esmentades per a la prestació dels serveis i la consecució dels fins que en depenguen i que siguen d’interès per a la mancomunitat i les entitats locals que la integren.

3. Encara que no hi haja previsió estatutària que atribuïsca a la mancomunitat cap competència, potestat o prerrogativa, s’entendrà que li correspon sempre que siga necessària per al compliment dels fins recollits en els estatuts i d’acord amb el que estableix la legislació bàsica aplicable.

4. Les potestats financera i tributària estaran limitades a l’establiment i l’ordenació de taxes per prestació de serveis o realització d’activitats, imposició de contribucions especials i fixació de tarifes i preus públics.

5. Entre la mancomunitat i els municipis associats es podrà acordar l’encàrrec de gestió de determinades activitats de caràcter material, tècnic o de serveis a realitzar pel personal de l’administració encarregada. A aquest efecte, les parts hauran de subscriure un conveni regulador d’aquest encàrrec, que haurà de contenir en tot cas la referència a l’activitat encarregada, l’abast, la descripció del sistema d’exercici de les activitats, la contraprestació económica a satisfer per la part beneficiada, com també el termini de vigència.

 

**Article 5. Durada i vigència de les mancomunitats**

Llevat que els estatuts disposen una altra cosa, la durada i la vigència de les mancomunitats serà indefinida.

 

**Article 6. Símbols de les mancomunitats**

Les mancomunitats de la Comunitat Valenciana podran adoptar escut, bandera i altres símbols representatius, amb la instrucció prèvia del procediment corresponent tramitat de conformitat amb les normes reglamentàries reguladores de la matèria.

 

**Índex** **?**

 

TÍTOL II  
 Creació i constitució de les mancomunitats

 

**Article 7. Voluntat de mancomunar-se. La comissió promotora**

1. Cadascuna de les alcaldies dels municipis que tinga voluntat de mancomunar-se haurà d’adoptar la resolució corresponent en aquest sentit i, conjuntament, constituir-se en comissió promotora.

2. La comissió així formada, en què cada membre tindrà un vot, impulsarà la constitució de la mancomunitat projectada en les distintes fases i abordarà els treballs de redacció del projecte dels estatuts i de la memória justificativa.

3. Les alcaldesses i els alcaldes que formen part de la comissió podran delegar les atribucions en aquesta en regidores i regidors que pertanguen a les corporacions municipals respectives.

4. La presidència de la comissió designarà una funcionària o funcionari d’habilitació nacional dels municipis partícips perquè exercisca les funcions de la secretaria.

5. La comissió promotora podrà convocar a les reunions persones expertes, només a l’efecte de demanar-los l’opinió sobre assumptes concrets de la seua especialitat.

 

**Article 8. Convocatória de la sessió constitutiva**

Una vegada la comissió promotora acabe la redacció del projecte d’estatuts, la presidència convocarà la totalitat dels regidors i les regidores dels municipis interessats a una assemblea per a aprovar provisionalment la proposta de creació de la mancomunitat, la memória justificativa i el projecte dels estatuts. La presidència de la comissió adjuntarà a la convocatória la memória justificativa i el text del projecte d’estatuts que haja de deliberar i, si escau, aprovar l’assemblea.

 

**Article 9. Procediment de constitució de les mancomunitats**

1. Per a la vàlida constitució de l’assemblea d’aprovació provisional d’estatuts, caldrà l’assistència de la meitat més un del nombre total dels membres en primera convocatória i dels que hi assistisquen en segona, sempre que en ambdós casos s’hi trobe present, almenys, un representant de cadascun dels municipis interessats a mancomunar-se. No obstant aixó, si es produeix l’absència de la representació d’algun dels municipis, podrà constituir-se vàlidament la sessió en segona convocatória, si bé els efectes de l’acord que s’adopte s’estendran exclusivament als municipis o les entitats locals presents, llevat que les representacions absents els ratifiquen en un termini no superior a vint dies. En aquest cas els acords esmentats aconseguiran plens efectes respecte a tots els promotors i partícips.

2. En la mateixa sessió de constitució s’elegirà la presidència i, si escau, la vicepresidència o vicepresidències de la mancomunitat. A més, s’hi adoptaran els altres acords necessaris per a l’inici del funcionament de la mancomunitat.

3. Una vegada aprovada la memória justificativa i el projecte d’estatuts per majoria absoluta del nombre legal de membres de l’assemblea, s’obrirà un període d’informació pública en els ajuntaments de tots els municipis promotors de la mancomunitat durant un mes, així com la seua publicació en el butlletí oficial de la província.

4. Es traslladarà l’expedient a la diputació o les diputacions provincials afectades i al departament o els departaments autonómics competents en matèria d’administració local perquè emeten un informe sobre tots els aspectes que consideren rellevants.

5. L’aprovació definitiva requereix un acord favorable adoptat per majoria absoluta del nombre legal de membres del ple de cadascun dels municipis promotors de la mancomunitat.

6. La presidència de l’assemblea de regidors trametrà l’expedient a l’órgan de la Generalitat competent en matèria d’administració local, que emetrà la resolució de publicació dels estatuts de la mancomunitat en el *Diari Oficial de la Generalitat Valenciana*.

7. Posteriorment, la presidència convocarà les persones representants dels ajuntaments mancomunats a la sessió constitutiva del ple de la mancomunitat dins del mes següent a la publicació dels estatuts en el *Diari Oficial de la Generalitat Valenciana*.

 

**Article 10. Naturalesa dels estatuts de la mancomunitat**

1. Els estatuts constitueixen la norma reguladora bàsica de la mancomunitat, tenen la naturalesa jurídica de disposició reglamentària i se sotmetran a aquests la mancomunitat i els municipis que la integren.

2. Seran nul·les les previsions estatutàries que s’oposen a la legislació bàsica en la matèria, a l’Estatut d’autonomia de la Comunitat Valenciana, a aquesta llei i a les normes reglamentàries que en el futur la desenvolupen.

3. A falta de la regulació expressada en els apartats anteriors, s’aplicarà la normativa de règim local aplicable als ajuntaments.

 

**Article 11. Contingut mínim dels estatuts**

Els estatuts de les mancomunitats hauran de contenir necessàriament, almenys, les determinacions següents:

a) Denominació de la mancomunitat, que haurà de ser única i no podrà donar lloc a confusió amb les altres mancomunitats preexistents.

b) Relació de municipis que la integren.

c) Objecte, competències, potestats i prerrogatives.

d) Òrgans de govern i administració, composició i atribucions respectives. En tot cas, els órgans de govern i administració seran representatius dels ajuntaments mancomunats per mitjà de la participació de l’alcaldessa o l’alcalde i de la resta dels seus representants. Els estatuts hauran de garantir els drets de participació de les distintes formacions i agrupacions polítiques presents en el ple de la mancomunitat, en les seues comissions informatives, comissió especial de comptes i qualsevol altre órgan complementari que puguen constituir

e) Seu dels órgans de govern i administració.

f) Forma de designació i cessament dels membres dels órgans de govern.

g) Normes de funcionament intern i organització complementària de la mancomunitat.

h) Règim economicofinancer i criteris per a les aportacions i compromisos dels municipis membres, les normes reguladores del seu compliment, com també, si escau, el règim de constitució i execució d’avals per a garantir les aportacions dels municipis

i) Règim jurídic del personal.

j) Causes determinants de la separació forçosa dels membres.

k) Supósits de dissolució de la mancomunitat.

l) Normes sobre la liquidació de la mancomunitat.

m) Procediment de modificació dels estatuts quan no siga conseqüència de la modificació de la mancomunitat, d’acord amb el que disposa aquesta llei.

 

**Índex** **?**

 

TÍTOL III  
 Qualificació i pèrdua del reconeixement del caràcter   
 d’àmbit comarcal de les mancomunitats

 

**Article 12. Qualificació com a mancomunitat d****’àmbit comarcal******[4]****

1. Les mancomunitats de municipis de la Comunitat Valenciana que se circumscriguen a una de les demarcacions territorials i que complisquen els requisits que preveu aquesta llei, les normes que es dicten per a desplegar-la i la resta de la normativa que siga aplicable, les podrà qualificar a iniciativa seua de mancomunitats d’àmbit comarcal el departament del Consell amb competències en matèria d’administració local. Les demarcacions territorials són les incloses en l’annex d’aquesta llei, o les que determine la legislació sobre delimitació comarcal, si escau.

Excepcionalment, amb la instrucció prèvia d’un expedient en el qual es justifiquen raons de continuïtat geogràfica i eficiència en la gestió de serveis, el departament competent en matèria de règim local podrà autoritzar l’adhesió a mancomunitats d’àmbit comarcal a municipis pertanyents a una altra demarcació territorial de la corresponent a aquesta mancomunitat, sense que cap municipi puga pertànyer simultàniament a més d’una mancomunitat d’àmbit comarcal.

2. Per a obtindre la qualificació d’àmbit comarcal i per a conservar la qualificació com a tal, les mancomunitats hauran de complir els requisits següents:

a) Determinar expressament en els seus estatuts que assumeixen entre les seues finalitats la gestió mancomunada d’execució d’obres i prestació de serveis comuns adequats per als interessos supramunicipals del seu territori i el foment del seu desenvolupament local.

b) Posseir plantilla de personal propi al servei de la mancomunitat, amb dedicació plena a aquesta, i els corresponents llocs reservats a personal funcionari d’habilitació nacional, d’acord amb el que s’estableix en l’article 32 d’aquesta llei.

c) Incloure totes les entitats locals sol·licitants dins d’una mateixa demarcació territorial, excepte en el supósit excepcional previst en l’apartat anterior, i els municipis mancomunats hauran de ser, almenys, la meitat més un dels municipis pertanyents a aquesta demarcació territorial.

d) ****[5]**** Gestionar activitats i serveis públics almenys a la meitat dels municipis associats i que, en conjunt, sumen més de la quarta part de la població total dels municipis que integren la mancomunitat i sobre les quals els municipis exercisquen competències, i que afecten les matèries següents:

– Àrea de sostenibilitat mediambiental, gestió dels residus sólids urbans i del cicle de l’aigua.

– Àrea de seguretat, policia local, guarderia rural i emergències.

– Àrea de sanitat i benestar social.

– Àrea de cultura, joventut, educació i esportiva.

– Àrea de foment económic i desenvolupament local.

– Àrea d’urbanisme, habitatge i ordenació del territori.

– Àrea d’infraestructures, dotacions i equipaments.

– Àrea de participació ciutadana, igualtat, informació i comunicació.

– Àrea de contractació i gestió administrativa i modernització.

 

3. A les mancomunitats d’àmbit comarcal, referides sempre a una determinada demarcació territorial, només podran incorporar-se municipis el territori dels quals es trobe en aquesta mateixa demarcació territorial, excepte en el supósit excepcional previst en l’apartat 1 d’aquest article.

 

**Article 13. Sol·licitud de qualificació de mancomunitat d****’àmbit comarcal**

1. Si es compleixen els requisits per a la qualificació d’àmbit comarcal de la mancomunitat en constitució, la presidència de la comissió promotora podrà sol·licitar-la al departament del Consell competent en matèria d’administració local després que l’assemblea adopte l’acord d’aprovació dels estatuts. S’incorporaran a la sol·licitud tots aquells documents necessaris per a l’acreditació de la concurrència dels requisits exigits per a la qualificació d’àmbit comarcal de la mancomunitat.

2. Amb els acords previs adoptats per majoria absoluta dels membres legals del ple de la mancomunitat, les mancomunitats ja constituïdes que no tinguen el caràcter d’àmbit comarcal podran sol·licitar en qualsevol moment la qualificació com a tals al departament del Consell competent en matèria d’administració local, sempre que complisquen tots els requisits establits per a la qualificació com a tals i així ho acrediten.

 

**Article 14. Resolució de la qualificació**

1. Una vegada rebuda la sol·licitud de qualificació i els documents en què s’acredite el compliment de tots els requisits per a la qualificació d’àmbit comarcal, el departament del Consell competent en matèria d’administració local, amb el sotmetiment previ de la sol·licitud a informació pública durant un mes mitjançant publicació en el *Diari Oficial de la Generalitat Valenciana*, haurà de resoldre en el termini de dos mesos, comptadors a partir de la finalització de la fase d’informació pública. Transcorregut el termini sense que s’haja emès una resolució expressa, s’haurà d’entendre estimada.

2. En el cas que el departament del Consell competent estime la falta de compliment o acreditació d’algun dels requisits exigits per a la qualificació de la mancomunitat d’àmbit comarcal, requerirà el sol·licitant perquè procedisca a l’esmena, que haurà d’efectuar la mancomunitat en qualsevol cas en el termini de dos mesos des de la notificació del requeriment. El termini esmentat suspendrà el termini màxim per a resoldre per part de la Generalitat.

3. El termini màxim per a resoldre i notificar aquest procediment és de sis mesos.

 

**Article 15. Publicació i registre**

El departament del Consell competent en matèria d’administració local disposarà la publicació de la resolució de qualificació d’àmbit comarcal d’una mancomunitat en el *Diari Oficial de la Generalitat Valenciana*. L’esmentada resolució s’inscriurà en el Registre d’Entitats Locals de la Comunitat Valenciana. La resolució de qualificació d’àmbit comarcal de la mancomunitat haurà de cursar-se en el termini màxim de deu dies des que s’adopte.

 

**Article 16. Causes de la pèrdua de la qualificació d****’àmbit comarcal d’una mancomunitat**

El departament del Consell competent en matèria d’administració local podrà acordar, mitjançant una resolució expressa, declarar la pèrdua de la qualificació d’àmbit comarcal a una mancomunitat en els supósits següents:

a) Quan hagen canviat les circumstàncies sobre el compliment dels requisits que van servir per a procedir a qualificar-la com a mancomunitat d’àmbit comarcal.

b) Quan hi haja un incompliment greu de les obligacions assumides per la mancomunitat d’àmbit comarcal.

c) Per voluntat de la mancomunitat mateixa, expressada mitjançant un acord adoptat per majoria absoluta dels membres legals del ple.

 

**Article 17. Procediment de pèrdua de la qualificació d****’àmbit comarcal d’una mancomunitat**

1. La pèrdua de la qualificació del caràcter d’àmbit comarcal d’una mancomunitat podrà acordar-la el departament del Consell competent en matèria d’administració local, amb el compliment previ dels requisits següents:

a) Audiència a la mancomunitat per un termini d’un mes.

b) Informe de la direcció general competent en matèria d’administració local.

2. La resolució de pèrdua de la qualificació es publicarà en el *Diari Oficial de la Generalitat Valenciana* i s’inscriurà en el Registre d’Entitats Locals de la Comunitat Valenciana.

3. La resolució de pèrdua de la qualificació es notificarà a la mancomunitat d’àmbit comarcal en el termini de quinze dies des que s’aprove.

 

**Índex** **?**

 

TÍTOL IV  
 Govern i règim de funcionament   
 de les mancomunitats

 

CAPÍTOL I  
 Organització de la mancomunitat

 

**Article 18. Règim d****’organització i funcionament de les mancomunitats**

Les mancomunitats regularan, en els estatuts, el seu règim d’organització i funcionament d’acord amb el règim bàsic de la normativa estatal de règim local i l’autonómica.

 

**Article 19. El govern i els órgans de la mancomunitat**

1. El govern i l’administració de la mancomunitat corresponen al ple, integrat per tots els representants dels municipis mancomunats, i a la presidència.

2. Les mancomunitats de la Comunitat Valenciana, en exercici de l’autonomia organitzativa i per mitjà de l’aprovació dels estatuts i dels reglaments orgànics, establiran l’estructura de la seua organització i règim de funcionament.

3. Les mancomunitats hauran de comptar, en tot cas, amb una presidència, una o més vicepresidències, una junta de govern i un ple, com també una comissió especial de comptes i, en el seus estatuts, podran preveure uns altres órgans unipersonals o col·legiats. Els estatuts hauran de preveure la composició i el funcionament de tots estos órgans.

4. Els estatuts de les mancomunitats podran preveure l’existència de comissions informatives i regular-ne la seua composició i funcionament. Podran existir uns altres órgans complementaris que determine la mancomunitat en els estatuts que, en qualsevol cas, hauran de regular-ne la constitució i el funcionament i adaptar-los a les peculiaritats i les necessitats de la mancomunitat sense un altre límit que el respecte al qual disposa la legislació bàsica estatal, les normes contingudes en aquesta llei i els principis d’eficàcia, economia organitzativa i participació ciutadana.

 

**Índex** **?**

 

CAPÍTOL II  
 Òrgans col·legiats

 

**Article 20. Membres dels órgans col·legiats**

1. El nomenament, el cessament i la renúncia de la condició de membre dels órgans col·legiats de la mancomunitat es realitzaran en els termes que fixen els estatuts de la mancomunitat.

2. Cada municipi estarà representat en el ple de la mancomunitat per l’alcalde o l’alcaldessa i un altre regidor o regidora, elegit pel ple corresponent i que es mantindrà fins que no el revoque el ple que el va triar o perda la condició de regidor. El vot serà emès individualment per cadascun dels representants.

3. La pèrdua de la condició d’alcalde o alcaldessa o de titular de la regidoria comporta, en tot cas, el cessament com a representant de l’ajuntament en la mancomunitat, les funcions del qual seran assumides per qui els substituïsca. Quan la pèrdua de la condició de regidor o regidora es produïsca per extinció del mandat, continuaran en funcions solament per a l’administració ordinària fins a la presa de possessió dels seus successors. El mateix criteri s’aplicarà en cas de renúncia de la condició de membre representant de la corresponent mancomunitat.

4. Especialitats de la representació en les mancomunitats d’àmbit comarcal: ****[6]****

a) Cadascun dels municipis i entitats locals menors integrants d’una mancomunitat d’àmbit comarcal estarà representat en el ple d’aquesta per l’alcalde o alcaldessa juntament amb els corresponents representants addicionals, si escau, elegits en atenció a la població del municipi.

b) El nombre de representants addicionals elegits en atenció a la població que correspondrà a cada entitat local s’assignarà segons l’escala següent de trams d’habitants:

– Fins a 5.000: 1.

– De 5.001 a 15.000: 2.

– De 15.001 a 30.000: 3.

– A partir de 30.001 habitants, per cada tram addicional de 20.000 habitants: 1 representant més.

c) L’elecció del total de representants de cadascuna de les entitats s’efectuarà en els plens respectius mitjançant votació secreta, i caldrà comunicar el resultat d’aquesta elecció a la mancomunitat en un termini no superior a dos mesos des de la constitució dels ajuntaments o l’acord de modificació dels seus representants.

d) El vot dels representants municipals en la mancomunitat serà personal i indelegable.

e) Les formacions i agrupacions polítiques que pertanguen a algun ajuntament integrant de la mancomunitat que no compten amb un representant electe en aquesta, podran sol·licitar a la presidència de la mancomunitat participar en les seues sessions plenàries amb veu i sense vot.

f) La pèrdua de la condició de regidor o regidora suposarà, en tot cas, el cessament com a representant de l’ajuntament en la mancomunitat. Les seues funcions seran assumides pels qui el seguisquen en nombre de vots en l’ordre de la votació realitzada en el seu moment pel ple.

Quan la pèrdua de la condició de titular d’aquests órgans es produïsca per extinció del mandat, continuaran en funcions solament per a l’administració ordinària fins a la presa de possessió de les persones que els succeïsquen.

 

**Article 21. Sessions dels órgans col·legiats**

1. Els órgans col·legiats de les mancomunitats funcionen en règim de sessions ordinàries i extraordinàries. Aquestes últimes podran ser, si escau, urgents.

2. El règim de sessions dels órgans col·legiats podrà regular-se pels estatuts de la mancomunitat o, si escau, per acord plenari aprovat per majoria absoluta i, si no n’hi ha, pel que preveu per als municipis la legislació de règim local.

 

**Article 22. Constitució després de les eleccions**

1. Una vegada finalitzat el mandat dels ajuntaments, els órgans de la mancomunitat continuen en funcions per a l’administració ordinària dels afers fins a la constitució dels nous órgans, sense que en cap cas puguen adoptar acords per als quals es requerisca majoria qualificada.

2. Després de cada procés electoral municipal i una vegada que els ajuntaments hagen comunicat a la mancomunitat la seua representació en aquesta, la presidència en funcions convocarà la sessió plenària per a la constitució i l’elecció dels órgans de govern, tot aixó, de conformitat amb el que estableixen els estatuts. Aquesta sessió tindrà lloc dins dels tres mesos següents a la constitució dels ajuntaments. Si no es convoca dins del termini assenyalat, quedarà automàticament convocada a les dotze hores del primer dissabte posterior a l’últim dia hàbil de l’esmentat termini, en el lloc on habitualment se celebren les sessions constitutives. ****[7]****

 

**Article 23. Ple de la mancomunitat**

1. El ple de la mancomunitat estarà integrat per representants designats pels municipis mancomunats i presidit per la presidència de la mancomunitat.

2. En el ple de les mancomunitats, a cadascun dels membres li correspon un vot amb el mateix valor.

3. La resta d’aspectes relatius al règim de funcionament i competències dels órgans de la mancomunitat s’ajustarà al que estableixen els corresponents estatuts i reglaments orgànics, si escau, i, supletóriament, al que hi ha establit per als ajuntaments en la normativa de règim local.

4. Correspondran al ple les atribucions que li conferisquen els estatuts i la normativa que se li aplique. En tot cas, tindrà assignades les atribucions següents:

a) Elegir els órgans unipersonals de la mancomunitat.

b) Proposar les modificacions dels estatuts.

c) Aprovar i modificar les ordenances de la mancomunitat i els reglaments orgànics.

d) Proposar el canvi de denominació de la mancomunitat i l’adopció o la modificació dels símbols o les ensenyes.

e) Aprovar els pressupostos i el compte general de la mancomunitat.

f) Proposar la incorporació de nous membres a la mancomunitat i comprovar la concurrència dels pressupostos necessaris per a la separació voluntària de membres de la mancomunitat i, quan pertoque, acordar-ne la separació obligatória.

g) Proposar la dissolució de la mancomunitat.

h) Les altres competències que han de correspondre al ple perquè aprovar-les exigeix una majoria especial.

5. Correspon igualment al ple la votació sobre la moció de censura de la presidència de la mancomunitat i sobre la qüestió de confiança plantejada per aquesta. Seran públiques i es realitzaran per mitjà de crida nominal, en tot cas, i es regiran pel que disposa la legislació electoral general

 

**Article 24. Junta de govern**

1. La junta de govern local és un órgan d’assistència al ple, a la presidència, a les vicepresidències i a la resta d’órgans, i de gestió de la mancomunitat, l’existència de la qual haurà de preveure’s en els corresponents estatuts, i estarà integrada per la presidència, vicepresidències i un nombre de representants dels municipis mancomunats integrants del ple mai superior a un terç del nombre de membres del ple.

2. Els estatuts aprovats per la mancomunitat garantiran la presidència de la junta de govern per la presidenta o president de la mancomunitat. ****[8]****

3. Les atribucions de la junta de govern seran les establides en els estatuts de la mancomunitat i, en tot cas, li correspon:

a) Assistir la presidència i la resta d’órgans de la mancomunitat en les seues atribucions.

b) Exercir les competències que la presidència o un altre órgan de la mancomunitat li hagen delegat.

 

**Article 25. Comissions informatives**

1. Les comissions informatives que, si escau, puguen establir-se són órgans complementaris de la mancomunitat d’àmbit comarcal sense atribucions resolutóries que tenen per funció l’estudi, la informació, la consulta prèvia dels expedients i els assumptes que hagen de ser sotmesos a la decisió del ple o de la junta de govern, quan aquesta actua amb competències delegades pel ple, excepte quan hagen d’adoptar-se acords declarats urgents.

2. La composició, el funcionament i el règim de sessions de les comissions informatives seran regulats pels estatuts i els reglaments orgànics de la mancomunitat.

3. Els estatuts i els reglaments orgànics hauran de garantir que la composició de les comissions informatives s’acomode a la proporcionalitat existent entre les distintes formacions i/o agrupacions polítiques presents en el ple de la mancomunitat.

 

**Article 26. Comissió especial de comptes**

1. Correspon a la comissió especial de comptes l’examen, l’estudi i l’informe dels comptes, pressupostaris i extrapressupostaris, que haja d’aprovar el ple de la mancomunitat i, en especial, del compte general que han de rendir les mancomunitats.

2. Per a l’exercici de les seues funcions, la comissió podrà requerir, a través de la presidència de la mancomunitat, la documentació complementària necessària i la presència dels membres de la mancomunitat i el seu personal relacionats amb els comptes que s’analitzen.

3. La comissió especial de comptes haurà de reunir-se necessàriament abans de l’1 de juny de cada any per a examinar i informar sobre els comptes generals de la mancomunitat d’àmbit comarcal.

4. A més d’aixó, pot fer reunions preparatóries, si la presidència ho decideix o si ho sol·licita una quarta part, almenys, del nombre legal de membres de la mancomunitat.

5. La comissió especial de comptes podrà actuar com a comissió informativa per a l’informe o el dictamen dels assumptes relatius a economia i hisenda de la mancomunitat, si així ho preveu el reglament orgànic o ho acorda el ple.

 

**Índex** **?**

 

CAPÍTOL III  
 Òrgans unipersonals

 

**Article 27. Presidència de la mancomunitat**

1. La presidència de la mancomunitat serà elegida pel ple, entre els seus membres i per majoria absoluta en primera volta o simple en segona, d’acord amb el que disposen els estatuts de la mancomunitat i, supletóriament, d’acord amb el que preveu la legislació de règim local.

2. La pèrdua de la condició de regidor o regidora en el municipi mancomunat serà causa de cessament en la titularitat de la presidència.

3. La persona titular de la presidència podrà renunciar voluntàriament a la titularitat d’aquest órgan manifestant-ho per escrit.

 

**Article 28. Atribucions de la presidència de la mancomunitat**

1. La persona titular de la presidència de la mancomunitat exercirà la presidència de tots els órgans col·legiats i exercirà les atribucions que li atribuïsquen els seus estatuts i la normativa que se li aplique. En tot cas, correspon a la presidència de la mancomunitat l’exercici de les atribucions següents:

a) Representar la mancomunitat.

b) Dirigir el govern i l’administració mancomunada.

c) Convocar i presidir les sessions del ple, de la junta de govern i de qualssevol órgans col·legiats de la mancomunitat.

d) Exercir la direcció del personal al servei de la mancomunitat.

2. La presidència podrà delegar l’exercici de les seues atribucions, excepte les de decidir els empats amb el vot de qualitat i aquelles expressament previstes en la normativa que se li aplique.

 

**Article 29. Vicepresidència de la mancomunitat**

1. Les mancomunitats tindran, almenys, una vicepresidència, i fins a un màxim de tres, en els termes que establisquen els seus estatuts respectius.

2. L’elecció de la titularitat de la vicepresidència o les vicepresidències de les mancomunitats es farà d’acord amb el procediment i en la forma establida pels estatuts de cada mancomunitat.

3. La titularitat de la vicepresidència es perd per les causes determinades en els estatuts de la mancomunitat i, en particular, per renúncia expressa manifestada per escrit i per pèrdua de la condició de regidor del municipi mancomunat.

 

**Article 30. Atribucions de la vicepresidència de la mancomunitat**

Correspon a la vicepresidència de la mancomunitat substituir en la totalitat de les funcions la presidència en els casos d’absència, malaltia o impediment que la impossibilite per a l’exercici de les seues atribucions, com també exercir les funcions de la presidència en els supósits de vacant i totes aquelles que se li atribuïsquen en virtut dels estatuts de la mancomunitat.

 

**Índex** **?**

 

TÍTOL V  
 Personal al servei de les mancomunitats

 

**Article 31. El règim del personal**

1. Les mancomunitats, per al desenvolupament dels seus fins, podran disposar de personal propi en els termes establits en la normativa aplicable, en els estatuts i en els reglaments orgànics corresponents.

2. Podran prestar serveis en les mancomunitats els empleats públics de les entitats locals que les integren, sempre de forma expressa i de conformitat amb la normativa bàsica i autonómica en matèria de funció pública, i també el d’altres administracions públiques, en els termes de les relacions de cooperació i col·laboració que en cada cas s’establisquen. La integració en la mancomunitat de personal funcionari i laboral en virtut de processos de transferències de funcions i serveis, es farà de conformitat amb les normes de funció pública aplicables, i amb el que s’establisca, en el seu àmbit, en les taules de negociació previstes en les lleis de funció pública.

3. El personal que estiga al servei d’una mancomunitat, en cas de dissolució, quedarà incorporat en les entitats locals que en formaren part, d’acord amb el que preveuen els seus estatuts. Així mateix, els estatuts i els reglaments orgànics aprovats per la mancomunitat hauran de regular la situació en què quedarà el personal de la mancomunitat afectat en supósits de separació de municipis, havent de quedar garantits els seus drets, tot aixó, de conformitat amb el que estableix la legislació en matèria de funció pública.

En tot cas, la cessió o el traspàs del personal per part dels municipis adherits a la mancomunitat comporta l’obligació de l’ajuntament de reincorporar aquest personal, en cas que el servei mancomunat s’haja extingit o finalitzat.

4. La selecció del personal de la mancomunitat, tant funcionari com laboral, es farà d’acord amb l’oferta d’ocupació, per mitjà de convocatória pública i a través dels sistemes legalment previstos en què es garantisquen, en tot cas, els principis d’igualtat, publicitat, mèrit i capacitat.

5. Les mancomunitats aprovaran anualment, junt amb el pressupost, la plantilla i la relació de llocs de treball existents en la seua organització, que ha de comprendre tots els llocs de treball reservats a personal funcionari i laboral i la resta de personal. Respecte d’aquest últim, s’establirà el que disposa l’article 104 bis, punt 2, de la llei de bases de règim local.

6. Les mancomunitats, en funció de les seues necessitats de personal, faran públiques les seues ofertes d’ocupació d’acord amb els criteris fixats per la normativa de funció pública que hi siga aplicable.

7. La mancomunitat podrà autoritzar l’aplicació o la utilització de les borses de treball temporal que aquesta tinga aprovades i en vigor per qualsevol ajuntament integrant o per qualsevol altra entitat pública en què tinga participació estatutària, sempre que així haja sigut acordat en l’àmbit de negociació de l’entitat sol·licitant.

8. Es reconeix a les mancomunitats d’àmbit comarcal legitimació negocial com a associació de municipis en l’àmbit supramunicipal, i constituiran, a aquest efecte, les taules de negociació corresponents previstes en la normativa estatal vigent sobre negociació col·lectiva. A aquest efecte, els municipis associats podran adherir-se, amb caràcter previ o de manera successiva, a la negociació col·lectiva que es duga a terme en l’àmbit corresponent.

Així mateix, les entitats locals associades i els ens instrumentals públics que en depenen podran adherir-se als acords assolits dins l’àmbit de la mancomunitat o als acords assolits en un àmbit supramunicipal dins d’aquesta.

9. La mancomunitat constituirà la taula general de negociació prevista en la normativa específica sobre negociació col·lectiva a fi de garantir una política de participació amb la representació sindical per a fixar condicions de treball que permeten desenvolupar programes i projectes d’eficàcia i eficiència dels serveis públics de la seua competència.

 

**Article 32. Funcionaris amb habilitació de caràcter nacional**

1. En totes les mancomunitats haurà d’haver-hi, almenys, un lloc de treball al qual correspondrà l’exercici de les funcions públiques necessàries previstes en la legislació bàsica de règim local.

Fins que l’órgan autonómic competent cree i classifique el lloc esmentat, aquestes funcions les pot exercir algun funcionari o alguna funcionària amb habilitació de caràcter nacional d’algun dels municipis que integren la mancomunitat o, si no n’hi ha, funcionari amb habilitació nacional d’una entitat local no integrant d’aquesta, amb la designació prèvia pel ple d’aquesta.

2. La creació i la classificació dels llocs reservats a funcionaris amb habilitació de caràcter nacional en les mancomunitats de municipis correspondrà a l’órgan autonómic competent en matèria d’administració local, que la farà a proposta de l’entitat interessada.

3. Si s’estima que el volum de serveis o recursos de la mancomunitat és insuficient per al manteniment del lloc d’habilitat nacional, es podrà, de conformitat amb la normativa aplicable, sol·licitar l’exempció de l’obligació de mantenir-lo, en els termes previstos per als ajuntaments.

En aquest supósit, i una vegada concedida l’exempció esmentada, les funcions reservades a habilitats nacionals s’exerciran preferentment per mitjà d’acumulació de funcions a un funcionari amb aquesta habilitació d’algun dels municipis que integren la mancomunitat. Si aixó no és possible, aquestes funcions reservades s’exerciran per mitjà de l’acumulació a un funcionari o funcionària amb habilitació de caràcter nacional d’altres entitats locals o pels serveis d’assistència de les diputacions provincials, amb la conformitat prèvia d’aquestes.

Excepcionalment, a falta d’aquestes formes de provisió, les funcions reservades podran ser exercides per una persona funcionària de la mancomunitat, o d’algun dels municipis que la integren, que estiga en possessió de la titulació requerida per a l’accés al lloc d’habilitat que haguera correspost si l’órgan competent del Consell no declarara exempta la mancomunitat d’aquesta obligació. La persona funcionària serà designada per la junta de govern de la mancomunitat.

Aquest nomenament es comunicarà a l’órgan que haja autoritzat l’exempció, que haurà d’autoritzar-lo de forma expressa quan la duració de l’exercici de les seues funcions es preveja que puga excedir tres mesos.

Les mancomunitats d’àmbit comarcal no podran ser eximides de l’obligació de mantenir els llocs reservats a funcionaris amb habilitació de caràcter nacional.

4. En les mancomunitats la secretaria de les quals estiga classificada de classe tercera l’exercici de les funcions de tresoreria i recaptació s’ajustarà al que disposa la normativa bàsica estatal.

 

**Índex** **?**

 

TÍTOL VI  
 Recursos i règim económic

 

**Article 33. Recursos económics de les mancomunitats**

1. La hisenda de les mancomunitats estarà constituïda pels recursos següents:

a) Aportacions dels municipis, d’acord amb el que estableixen els estatuts.

b) Ingressos procedents del seu patrimoni i altres de dret privat.

c) Taxes i preus públics per la prestació de serveis o realització d’activitats de la seua competència.

d) Contribucions especials per a l’execució d’obres o per a l’establiment, l’ampliació o la millora de serveis.

e) Participacions en els tributs de la Generalitat que, si escau, es puguen establir a favor seu.

f) Recàrrecs sobre impostos de la Generalitat, o d’altres entitats locals, que pertoquen.

g) Participar en els fons de cooperació o instruments semblants de finançament incondicionat que es determinen.

h) Subvencions i altres ingressos de dret públic.

i) Ingressos procedents d’operacions de crèdit.

j) Multes i sancions en l’àmbit de la seua competència.

k) Qualsevol altre que legalment puga establir-se.

2. Les operacions de crèdit que puga concertar una mancomunitat per a finançar la realització de fins de la seua competència podran ser avalades pels municipis que la integren, per la conselleria amb competències en matèria de règim local o per la diputació provincial corresponent, quan el patrimoni propi de la mancomunitat o els seus recursos ordinaris no siguen suficients per a garantir aquesta operació, de conformitat amb la normativa bàsica que s’hi aplique.

3. Serà aplicable a les mancomunitats el que disposa la normativa de règim local respecte dels recursos dels municipis, amb les especialitats que pertoquen en cada cas.

 

**Article 34. Les ordenances**

Per a l’establiment, l’ordenació, la liquidació i la recaptació dels recursos expressats en els apartats c, d i i del número 1 de l’article 33, la mancomunitat aprovarà les ordenances corresponents.

 

**Article 35. Aportacions económiques dels membres de la mancomunitat**

1. Els ajuntaments hauran de consignar en els seus pressupostos les quantitats necessàries per a atendre en els successius exercicis económics les obligacions derivades dels compromisos contrets amb la mancomunitat a què pertanguen.

2. Les aportacions dels municipis a les mancomunitats tenen la consideració de pagaments obligatoris i preferents per a les entitats mancomunades. L’ingrés d’aquestes aportacions es farà de la forma i en els terminis que es determinen en les bases d’execució dels pressupostos anuals de la mancomunitat.

3. Una vegada transcorregut el termini establit per a efectuar l’abonament sense que el municipi l’haja fet efectiu, per a la cobrança d’aquestes aportacions la mancomunitat exercirà les prerrogatives establides legalment per a la hisenda de l’Estat, i actuarà, si escau, d’acord amb els procediments administratius corresponents.

4. Les aportacions a la mancomunitat vençudes, líquides i exigibles podran ser objecte de retenció, una vegada transcorregut el termini de pagament previst en els estatuts i amb la sol·licitud prèvia de la mancomunitat mateixa i audiència al municipi afectat, respecte de les que tinguen pendents de percebre de la Generalitat o de les diputacions provincials.

 

**Article 36. Suport económic per altres administracions**

1. La Generalitat i les diputacions provincials hauran d’integrar necessàriament les mancomunitats en els seus plans estratègics de subvencions, i incloure-les en totes les línies i programes, tant de caràcter general com sectorial, que els puguen afectar, sempre de conformitat amb la normativa general de subvencions.

2. Les mancomunitats participaran en les convocatóries autonómiques i provincials d’ajudes i subvencions dirigides als municipis, a excepció que es preveja expressament el contrari en les convocatóries, i es beneficiaran del màxim nivell de les ajudes.

3. Es determinarà reglamentàriament, mitjançant un decret del Consell, quan corresponga competencialment, que les mancomunitats d’àmbit comarcal tinguen caràcter prioritari per a beneficiar-se de partides económiques corresponents a determinats fons. Entre aquestes, es prestarà especial atenció a les que reunisquen entre els seus integrants un alt nombre de petits municipis.

4. A tots aquests efectes, la Generalitat podrà condicionar l’aplicació de tots o de part dels beneficis esmentats al fet que l’àmbit i els fins de la mancomunitat s’ajusten a les directrius i els plans directors corresponents.

5. Als efectes previstos en aquest article, en tots els casos en què puga beneficiar-la, s’entendrà com a població de la mancomunitat la totalitat dels habitants de dret dels municipis que la integren.

6. A fi de promoure el desenvolupament de les mancomunitats d’àmbit comarcal de municipis i articular la cooperació en el sosteniment d’aquestes, la Generalitat establirà línies de finançament per a mancomunitats d’àmbit comarcal la quantia de les quals s’establirà amb caràcter anual a través de la llei de pressupostos de la Generalitat. En especial, es fomentarà que les mancomunitats d’àmbit comarcal creen un lloc de treball que tindrà encomanades les funcions d’impuls i assegurament de la continuïtat dels serveis i de l’activitat de la mancomunitat.

7. Les diputacions provincials col·laboraran i auxiliaran les mancomunitats en l’exercici de les seues actuacions tendents a materialitzar les seues competències i potestats en matèria tributària i altres ingressos de dret públic, ja siga amb caràcter puntual i específic o amb caràcter genèric, en particular, els referents a la recaptació i execució d’aquests drets.

8. Les diputacions provincials han d’articular una col·laboració permanent, estable i sostinguda amb les mancomunitats per a fer efectiva la prestació de serveis. En particular, les diputacions provincials comptaran necessàriament i prioritàriament amb les mancomunitats d’àmbit comarcal per a la prestació dels serveis obligatoris i essencials, com també per a la modernització de la gestió dels petits municipis.

 

**Article 37. Pressupost de la mancomunitat**

1. Els pressupostos constitueixen l’expressió xifrada, conjunta i sistemàtica de les obligacions que les mancomunitats, com a màxim, poden reconèixer i dels drets que es prevegen liquidar durant el corresponent exercici económic.

2. S’inclouran en el pressupost les inversions que es puguen realitzar, les seues fonts de finançament, com també el conjunt d’obligacions derivades de l’ordenament jurídic.

3. Les mancomunitats de la Comunitat Valenciana aprovaran cada any natural els seus pressupostos respectius, de conformitat amb el que hi ha disposat a aquest efecte en la legislació de règim local vigent.

 

**Article 38. Racionalització tècnica de la contractació**

Les mancomunitats d’àmbit comarcal podran crear centrals de contractació, i també podran concloure acords marc destinats als municipis associats a la mancomunitat.

 

**Article 39. Suficiència de les hisendes de les mancomunitats**

Les hisendes de les mancomunitats han de disposar de recursos económics suficients per a la prestació dels serveis que se’ls assignen.

 

**Índex** **?**

 

TÍTOL VII  
 Incorporació i separació de municipis

 

**Article 40. Adhesió de municipis**

1. Per a l’adhesió d’un o més municipis a la mancomunitat després de la seua constitució serà necessari:

a) La sol·licitud del ple de la corporació municipal interessada, per majoria absoluta del nombre legal dels membres.

b) L’aprovació pel ple de la mancomunitat de què es tracte, per majoria absoluta del nombre legal de vots.

2. L’acord d’adhesió del nou municipi haurà de ser publicat per la mancomunitat en el *Diari Oficial de la Generalitat Valenciana* i haurà d’inscriure’s en el registre d’entitats locals autonómic.

 

**Article 41. Adhesió de municipis a mancomunitats d****’àmbit comarcal**

1. Una vegada reconegut el caràcter d’àmbit comarcal d’una mancomunitat, la incorporació de nous municipis requerirà:

a) Sol·licitud del municipi interessat, amb l’acord previ adoptat per la majoria absoluta del nombre legal dels membres.

b) Aprovació pel ple de la mancomunitat per majoria absoluta. En l’acord d’adhesió hauran d’establir-se les condicions generals i particulars que s’hagen fixat per a l’adhesió, com també l’abonament de les despeses originades com a conseqüència de la seua inclusió en la mancomunitat o la determinació de la quota d’incorporació.

2. L’acord d’adhesió del nou municipi haurà de ser publicat per la mancomunitat en el *Diari Oficial de la Generalitat Valenciana*, i haurà d’inscriure’s en el registre d’entitats locals autonómic.

 

**Article 42. Separació voluntària**

1. Els municipis podran separar-se en qualsevol moment de la mancomunitat, amb el compliment previ dels requisits següents:

a) Acord del ple municipal, sempre adoptat amb el vot favorable de la majoria absoluta dels membres de la corporació.

b) Trobar-se al corrent en el pagament de les seues aportacions a la mancomunitat.

c) Que haja transcorregut, si escau, el període mínim de pertinença estatutàriament establit.

d) Abonament de totes les despeses que s’originen amb motiu de la separació, com també la part del passiu contret per la mancomunitat a càrrec seu, d’acord amb els termes previstos en els estatuts de la mancomunitat.

e) Que es notifique l’acord de separació a la mancomunitat amb l’antelació mínima prevista en els estatuts de la mancomunitat.

2. Una vegada complits els requisits anteriors, la mancomunitat haurà d’acceptar la separació del municipi interessat mitjançant un acord per majoria absoluta del seu ple, al qual donarà publicitat la mancomunitat a través del *Diari Oficial de la Generalitat Valenciana* i serà objecte d’inscripció en el registre d’entitats locals autonómic.

 

**Article 43. Separació obligatória**

1. Les mancomunitats podran acordar la separació obligatória dels municipis en els termes previstos en els estatuts i, en tot cas, en els casos següents:

a) L’incompliment reiterat del pagament de les seues aportacions.

b) L’incompliment de les altres actuacions necessàries per al desenvolupament correcte de la mancomunitat a les quals estiga obligat pels estatuts.

c) La no aprovació pel ple d’algun dels municipis integrants de la mancomunitat de la modificació constitutiva dels seus estatuts. ****[9]****

2. El procediment de separació serà iniciat d’ofici per la mancomunitat mitjançant un acord per majoria absoluta del ple.

3. Una vegada acordada la iniciació del procediment de separació, es concedirà al municipi el termini d’audiència per un mes.

4. Vistes les al·legacions presentades pel municipi, el ple de la mancomunitat podrà acordar-ne la separació obligatória mitjançant un acord favorable de la majoria absoluta dels membres legals.

5. La mancomunitat donarà publicitat a l’acord de separació obligatória del municipi per mitjà de la publicació en el *Diari Oficial de la Generalitat Valenciana* i l’inscriurà en el registre d’entitats locals autonómic.

 

**Article 44. Efectes de la separació**

1. La separació d’una mancomunitat d’un o més dels municipis que la integren no implicarà, necessàriament, l’obligació de liquidar-la; aquesta operació quedarà diferida al moment de la dissolució. No obstant aixó, en el cas que el municipi o els municipis separats de la mancomunitat li hagen aportat béns afectes a serveis propis, es practicarà, excepte acord amb els municipis interessats, una liquidació parcial a fi que aquests elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d’una altra naturalesa.

2. No obstant aixó, a la vista de les circumstàncies concurrents apreciades per la mancomunitat i degudament justificades, es podrà anticipar totalment o parcialment l’import de la seua participació als municipis separats, adjudicant-se aquells elements o instal·lacions establits per al servei exclusiu d’aquests.

 

**Índex** **?**

 

TÍTOL VIII  
 Modificacions d’estatuts

 

**Article 45. Règim de modificació**

Després de l’aprovació inicial, els estatuts de les mancomunitats podran ser objecte de modificació pels plens de conformitat amb les previsions contingudes en aquests i respectant les regles previstes en aquest capítol.

 

**Article 46. Procediments de modificació**

1. La modificació dels estatuts de les mancomunitats podrà tenir caràcter constitutiu o no constitutiu.

2. La modificació constitutiva dels estatuts de les mancomunitats es referirà, exclusivament, als aspectes següents:

a) Objecte competencial.

b) Sistema de representació dels municipis.

c) Supósits de dissolució de la mancomunitat.

d) Els que, al marge dels anteriors, establisquen els estatuts de la mancomunitat.

3. Les modificacions constitutives s’ajustaran al procediment següent:

a) Aprovació inicial pel ple de la mancomunitat, per majoria absoluta del nombre legal de vots.

b) Obertura d’un termini d’informació pública durant un mes, en els taulers d’anuncis dels ajuntaments mancomunats i de la mancomunitat mateixa, amb indicació de la forma, el lloc i el termini de consulta i formulació d’al·legacions pels interessats.

c) Emissió dels informes de la diputació provincial o, si escau, les diputacions provincials interessades i del departament del Consell amb competències en matèria d’administració local.

d) Resolució pel ple de la mancomunitat, si escau, de les al·legacions o les objeccions que es formulen.

e) Aprovació pels plens dels municipis afectats, per majoria absoluta del nombre legal de membres.

f) Publicació de la modificació en el *Diari Oficial de la Generalitat Valenciana*.

4. Les restants modificacions estatutàries tindran caràcter no constitutiu i tan sols requeriran l’acord aprovatori del ple de la mancomunitat, per majoria absoluta de vots, amb audiència prèvia als municipis integrants de la mancomunitat, i la publicació íntegra per la mancomunitat en el *Diari Oficial de la Generalitat Valenciana*.

5. Les modificacions estatutàries consistents en l’adhesió i la separació de municipis es regiran pel que disposa el títol VII de la llei.

 

**Índex** **?**

 

TÍTOL IX  
 Dissolucions de mancomunitats

 

**Article 47. Causes de dissolució de la mancomunitat**

Les mancomunitats hauran de dissoldre’s quan concórreguen, a més de les causes previstes en els estatuts, alguna de les següents:

a) Perquè així ho disposen les lleis.

b) Perquè s’hagen complit o hagen desaparegut tots els seus objectius.

c) Perquè així ho acorden els municipis que les integren.

 

**Article 48. Procediment de dissolució**

1. Quan concórrega alguna de les causes de dissolució, haurà d’iniciar-se d’ofici el procediment de dissolució per la mancomunitat o a instància de qualsevol dels membres.

2. El procediment de dissolució de les mancomunitats requerirà:

a) Acord de la dissolució de l’entitat pel ple de la mancomunitat, per majoria absoluta legal del nombre de vots, i comunicació al departament del Consell competent en matèria d’administració local.

b) El sotmetiment a informació pública durant un mes en tots els ajuntaments mancomunats.

c) Els informes de la diputació provincial i del departament del Consell competent en matèria d’administració local.

d) L’aprovació dels ajuntaments mancomunats, per majoria absoluta del nombre legal dels membres. El tràmit continuarà sempre que quede acreditada l’aprovació per les dues terceres parts de les entitats locals integrants de la mancomunitat a favor de la dissolució proposada.

e) L’aprovació pel ple de la mancomunitat, per majoria absoluta dels vots, de la proposta efectuada per la comissió liquidadora.

f) Remissió al departament del Consell competent en matèria d’administració local que publicarà la dissolució en el *Diari Oficial de la Generalitat Valenciana* i donarà de baixa la mancomunitat en el Registre d’Entitats Locals de la Comunitat Valenciana.

3. Una vegada aprovada la dissolució d’una mancomunitat per part dels plens municipals i abans de la remissió a la Generalitat, s’haurà de crear una comissió liquidadora composta, almenys, per la presidència de la mancomunitat de què es tracte i dos vocals. En aquesta s’integrarà, per a complir les seues funcions assessores, el personal que tinga atribuïdes les funcions reservades a habilitats nacionals. Podrà igualment convocar a les reunions experts determinats, només als efectes d’oir-ne l’opinió o preparar informes o dictàmens en temes concrets de la seua especialitat.

4. La comissió, en un termini no superior a tres mesos, farà un inventari de béns, serveis i drets de la mancomunitat que té la intenció de dissoldre’s, en xifrarà els recursos, les càrregues i els dèbits i farà una relació del seu personal, i més tard proposarà al ple de l’entitat l’oportuna distribució en els ajuntaments mancomunats.

5. La proposta, per a ser aprovada vàlidament, requerirà el vot favorable de la majoria absoluta dels vots del ple de l’entitat. Una vegada aprovada, la proposta serà vinculant per als ajuntaments mancomunats.

6. Després de la dissolució d’una mancomunitat, aquesta mantindrà la personalitat jurídica fins que no siga adoptat pel ple l’acord de liquidació i distribució del patrimoni, del qual hauran de donar publicitat en el *Diari Oficial de la Generalitat Valenciana*.

 

**Índex** **?**

 

TÍTOL X  
 Relacions interadministratives

 

**Article 49. Coordinació de l****’exercici de les competències de les mancomunitats d’àmbit comarcal per mitjà de plans sectorials**

1. Les lleis de la Comunitat Valenciana podran atribuir a la Generalitat la facultat de coordinar l’exercici de les competències de les mancomunitats d’àmbit comarcal entre si i, especialment, amb les competències de la Generalitat, quan la coherència de l’actuació de les diferents administracions públiques no puga aconseguir-se per altres procediments previstos en la normativa d’aplicació o aquests resulten manifestament inadequats per tractar-se d’activitats o serveis que transcendeixen l’interés propi de les mancomunitats, incideixen o condicionen els de les esmentades administracions o són concurrents o complementaris dels d’aquestes.

2. La coordinació a què es refereix l’apartat anterior es farà mitjançant l’aprovació, per l’órgan de la Generalitat que, d’acord amb la legislació sectorial aplicable, siga competent, de plans sectorials que, amb relació a una matèria, servei o competència determinat, fixaran els objectius i les prioritats de l’acció pública amb relació als interessos generals o comunitaris afectats.

3. En la redacció dels projectes de plans sectorials es garantirà la participació de les mancomunitats interessades i de l’associació més representativa de les entitats locals a la Comunitat Valenciana.

4. Una vegada aprovats els plans sectorials, les mancomunitats exerciran les facultats de programació, planificació o ordenació dels serveis o de les activitats de la seua competència en el marc de les previsions del corresponent pla.

 

**Article 50. Mesures de coordinació i foment**

1. Les mancomunitats podran subscriure convenis de cooperació o assumir funcions en coordinació amb altres administracions públiques, orientades exclusivament a la realització d’obres i la prestació dels serveis públics que, estant inclosos dins del seu objecte i dels seus fins, siguen necessaris perquè els municipis puguen exercir les competències o prestar els serveis previstos en la legislació de règim local vigent.

2. La Generalitat i les diputacions provincials prestaran especial assessorament i suport a les mancomunitats d’àmbit comarcal. Igualment, sempre que resulte possible, prestaran assessorament i suport al reconeixement d’àmbit comarcal de les mancomunitats ja existents que no tinguen aquest caràcter.

3. En els termes que reglamentàriament es determinen, el procés de constitució i posada en marxa de les mancomunitats d’àmbit comarcal podrà ser objecte de suport per la Generalitat i les diputacions provincials, fins i tot per mitjà d’un programa de concessió d’ajudes de la Generalitat per a les inversions necessàries i per a despeses de funcionament en proporció als serveis efectivament gestionats que determinen les seues necessitats.

4. Les inversions proposades per les mancomunitats que comporten execució d’obres i serveis en benefici d’uns quants municipis tindran caràcter prioritari en els plans provincials d’obres i serveis, com també dins dels programes i plans d’inversions dels distints departaments de la Generalitat. A aquest efecte, els plans i els programes esmentats hauran de comptar amb un apartat destinat a obres i serveis d’interès intermunicipal que siguen realitzats o prestats per les entitats esmentades.

5. La Generalitat i les diputacions provincials fomentaran que es done participació a les mancomunitats d’àmbit comarcal en els programes i les actuacions que hagen de fer-se en el seu àmbit.

6. Altres administracions públiques podran delegar en les mancomunitats l’execució d’obres i la prestació de serveis que estiguen inclosos dins del seu objecte i dels seus fins, sempre que la delegació estiga acompanyada del finançament complet necessari per a l’execució o la prestació, i d’acord amb el que hi ha previst en la legislació bàsica de règim local.

 

**Article 51. Convenis de cooperació**

1. Les mancomunitats podran subscriure convenis de cooperació amb l’administració general de l’Estat, la Generalitat, amb les diputacions provincials, amb altres mancomunitats, amb altres administracions públiques i amb municipis que no hi pertanyen, per a la més eficaç gestió i prestació de serveis de la seua competència. Els convenis hauran de tenir una durada determinada, que no podrà ser superior a sis anys.

2. A través dels convenis de cooperació, les parts podran coordinar les polítiques de foment dirigides a un mateix sector o població, executar puntualment obres o serveis de la competència d’una de les parts, compartir les seus, els locals o els edificis que siguen necessaris per al desenvolupament de competències concurrents o própies, cedir i acceptar la cessió d’ús de béns patrimonials, desenvolupar activitats de caràcter prestacional i adoptar les mesures oportunes per a aconseguir qualsevol altra finalitat competència de les parts.

 

**Índex** **?**

 

DISPOSICIÓNS TRANSITÒRIES

 

**Disposició transitória primera**

Les mancomunitats de municipis existents a l’entrada en vigor d’aquesta llei disposaran d’un període d’un any per a adaptar els seus estatuts a les determinacions d’aquesta.

La sol·licitud de qualificació com a mancomunitat d’àmbit comarcal regulada en el títol III d’aquesta llei, per part de les mancomunitats de municipis ja existents, no estarà sotmesa a cap termini limitador.

 

**Disposició transitória segona. Règim transitori dels llocs reservats personal funcionari amb habilitació de caràcter nacional, en les mancomunitats d’àmbit comarcal.******[10]****

Des de la data d’obtenció de la qualificació de mancomunitat d’àmbit comarcal, aquestes mancomunitats disposaran d’un termini de dos anys en què podran ser eximides de l’obligació de mantindre els llocs reservats a personal funcionari amb habilitació de caràcter nacional.

 

**Índex** **?**

 

DISPOSICIONS ADDICIONALS

 

**Primera. Suspensió del procediment de creació, qualificació o constitució d****’una mancomunitat**

En el cas que durant la tramitació d’un procediment de creació, qualificació o constitució d’una mancomunitat se celebren eleccions municipals, aquest quedarà en suspens fins que siguen designats els nous representants dels municipis que resulten del procés electoral.

 

**Segona. Competències en matèria de policia local******[11]****

Comunitat Valenciana, no disposen separadament de recursos suficients per a la prestació dels serveis de policia local, podran associar-se per a l’execució de les funcions assignades a aquestes policies d’acord amb els termes disposats en la disposició addicional cinquena de la Llei orgànica 2/1986, de 13 de març, de forces i cossos de seguretat.

 

**Tercera**

A l’empara del que estableixen els articles 64.2 i 66.2 de l’Estatut d’autonomia de la Comunitat Valenciana, s’autoritza el Consell per a delegar l’exercici de les funcions i les potestats que corresponguen a l’administració de la Generalitat en matèria de turisme, espectacles públics, establiments públics i activitats recreatives, en aquelles entitats locals que pels seus mitjans puguen assumir-les, assegurant la deguda coordinació i eficàcia en el seu exercici.

Aquesta delegació requerirà acceptació per part de l’entitat local interessada, i s’articularà, prèvia sol·licitud d’aquesta, mitjançant una resolució de la persona titular del departament competent del Consell, o mitjançant la subscripció d’un conveni de col·laboració entre l’administració de la Generalitat i l’entitat local sol·licitant, en els quals es fixaran els termes en què s’haja d’efectuar l’exercici de la competència. En aquests instruments es concretarà l’abast, contingut, condicions i durada d’aquesta, que no podrà ser inferior a cinc anys, així com el control d’eficiència que es reserva la Generalitat i els mitjans que aquesta assigne, sense que puga suposar major despesa de les administracions públiques.

Aquesta delegació anirà acompanyada dels suficients recursos económics perquè siga efectiva i que garantisquen l’equilibri financer de l’entitat receptora.

 

**Quarta**

El fons de finançament de les entitats locals de la Comunitat Valenciana o els instruments de finançament incondicionat de les entitats locals que normativament s’habiliten, hauran d’incorporar entre els seus beneficiaris les mancomunitats de municipis.

 

**Índex** **?**

 

DISPOSICIÓ DEROGATÒRIA

 

**Única. Derogació expressa**

Queden derogades totes les disposicions normatives anteriors que, adoptades per la Generalitat, s’oposen a les previsions d’aquesta llei, i específicament els articles 91 a 107 del capítol II del títol VI de la Llei 8/2010, de règim local de la Comunitat Valenciana.

 

**Índex** **?**

 

DISPOSICIONS FINALS ****[12]****

 

**Primera. Títol competencial**

Aquesta llei es dicta a l’empara del que hi ha disposat en l’article 49.1.8.ª de l’Estatut d’autonomia de la Comunitat Valenciana.

 

**Segona. Habilitació per al desenvolupament reglamentari**

S’habilita el Consell per al desplegament reglamentari d’aquesta llei.

 

**Tercera. Entrada en vigor**

Aquesta llei entrarà en vigor l’endemà que es publique en el *Diari Oficial de la Generalitat Valenciana*.

 

**Índex** **?**

 

Per tant, ordene que tots els ciutadans i totes les ciutadanes, tribunals, autoritats i poders públics als quals pertoque, observen i facen complir aquesta llei.

 

València, 16 d’octubre de 2018

 

El president de la Generalitat

Ximo Puig i Ferrer

 

 

ANNEX

 

|  |  |
| --- | --- |
| Demarcació territorial | Municipi |
| Alacantí | Agost  Aigües  Alacant  Busot  Campello, el  Mutxamel  Sant Joan d’Alacant  Sant Vicent del Raspeig  Torre de les Maçanes, la  Xixona |
| Alcoià | Alcoi  Banyeres de Mariola  Benifallim  Castalla  Ibi  Onil  Penàguila  Tibi |
| Alt Vinalopó | Beneixama  Biar  Camp de Mirra, el  Canyada, la  Saix  Salines  Villena |
| Baix Segura | Albatera  Algorfa  Almoradí  Benejússer  Benferri  Benijófar  Bigastre  Callosa de Segura  Catral  Coix  Daia Nova  Daia Vella  Dolores  Formentera del Segura  Granja Rocamora, la  Guardamar del Segura  Montesinos, Los  Oriola  Pilar de la Foradada, el  Rafal  Redovà  Rojals  Sant Fulgenci  Sant Isidre  Sant Miquel de les Salines  Torrevella  Xacarella |
| Baix Vinalopó | Crevillent  Elx  Santa Pola |
| Comtat | Agres  Alcoleja  Alcosser de Planes  Alfafara  Almudaina  Alqueria d’Asnar, l’  Balones  Benasau  Beniarrés  Benilloba  Benillup  Benimarfull  Benimassot  Cocentaina  Fageca  Famorca  Gaianes  Gorga  Millena  Muro d’Alcoi  Orxa, l’  Planes  Quatretondeta  Tollos |
| Marina Alta | Alcalalí  Atzúbia, l’  Beniarbeig  Benidoleig  Benigembla  Benimeli  Benissa  Calp  Castell de Castells  Dénia  Gata de Gorgos  Llíber  Murla  Ondara  Orba  Parcent  Pedreguer  Pego  Poble Nou de Benitatxell, el  Poblets, els  Ràfol d’Almúnia, el  Sagra  Sanet i els Negrals  Senija  Teulada  Tormos  Vall d’Alcalà, la  Vall d’Ebo, la  Vall de Gallinera, la  Vall de Laguar, la  Verger, el  Xàbia  Xaló |
| Marina Baixa | Alfàs del Pi, l’  Altea  Beniardà  Benidorm  Benifato  Benimantell  Bolulla  Callosa d’en Sarrià  Castell de Guadalest, el  Confrides  Finestrat  Nucia, la  Orxeta  Polop  Relleu  Sella  Tàrbena  Vila Joiosa, la |
| Vinalopó Mitjà | Alguenya, l’  Asp  Elda  Fondó de les Neus, el  Fondó dels Frares, el  Monóver  Montfort  Novelda  Petrer  Pinós, el  Romana, la |
| Alcalatén | Alcora, l’  Atzeneta del Maestrat  Benafigos  Costur  Figueroles  Llucena  Useres, les  Vistabella del Maestrat  Xodos |
| Alt Maestrat | Albocàsser  Ares del Maestrat  Benassal  Catí  Culla  Tírig  Torre d’en Besora, la  Vilafranca  Vilar de Canes |
| Alt Millars | Aióder  Aranyel  Argeleta  Castell de Vilamalefa, el  Cirat  Cortes d’Arenós  Espadella  Fanzara  Font de la Reina, la  Fonts d’Aióder, les  Lludient  Montanejos  Montant  Pobla d’Arenós, la  Sucaina  Toga  Torralba  Torre-xiva  Vallat  Vilafermosa  Vilamalur  Vilanova de la Reina |
| Alt Palància | Algímia d’Almonesir  Almedíxer  Altura  Assuévar  Barraques  Begís  Benafer  Castellnou  Caudiel  Figueres  Gaibiel  Geldo  Matet  Navaixes  Pavies  Pina  Sacanyet  Sogorb  Soneja  Sot de Ferrer  Teresa  Toràs  Toro, El  Vall d’Almonesir, la  Viver  Xèrica  Xóvar |
| Baix Maestrat | Alcalà de Xivert  Benicarló  Càlig  Canet lo Roig  Castell de Cabres  Cervera del Maestrat  Jana, la  Peníscola  Pobla de Benifassà, la  Rossell  Salzadella, la  Sant Jordi  Sant Mateu  Sant Rafel del Riu  Santa Magdalena de Polpís  Traiguera  Vinarós  Xert |
| Plana Alta | Almassora  Benicàssim  Benlloc  Borriol  Cabanes  Castelló de la Plana  Coves de Vinromà, les  Orpesa  Pobla Tornesa, la  Sant Joan de Moró  Serra d’en Galceran, la  Serratella, la  Torre d’en Doménec, la  Torreblanca  Vall d’Alba, la  Vilafamés  Vilanova d’Alcolea |
| Plana Baixa | Aín  Alcúdia de Veo, l’  Alfondeguilla  Almenara  Alqueries, les  Artana  Betxí  Borriana  Eslida  Llosa, la  Moncofa  Nules  Onda  Ribesalbes  Suera  Tales  Vall d’Uixó, la  Vila-real  Vilavella, la  Xilxes |
| Ports | Castellfort  Cinctorres  Forcall  Herbers  Mata, la  Morella  Olocau del Rei  Palanques  Portell de Morella  Sorita  Todolella, la  Vallibona  Villores |
| Camp de Morvedre | Albalat dels Tarongers  Alfara de la Baronia  Algar de Palància  Algímia d’Alfara  Benavites  Benifairó de les Valls  Canet d’en Berenguer  Estivella  Faura  Gilet  Petrés  Quart de les Valls  Quartell  Sagunt  Segart  Torres Torres |
| Camp de Túria | Benaguasil  Benissanó  Bétera  Casinos  Eliana, l’  Gàtova  Llíria  Loriguilla  Marines  Nàquera  Olocau  Pobla de Vallbona, la  Riba-roja de Túria  Sant Antoni de Benaixeve  Serra  Vilamarxant |
| Canal de Navarrés | Anna  Bicorb  Bolbait  Énguera  Millars  Navarrés  Quesa  Xella |
| Costera | Alcúdia de Crespins, l’  Barxeta  Canals  Cerdà  Estubeny  Font de la Figuera, la  Genovés  Granja de la Costera, la  Llanera de Ranes  Llocnou d’en Fenollet  Llosa de Ranes, la  Moixent  Montesa  Novetlè  Rotglà i Corberà  Torrella  Vallada  Vallés  Xàtiva |
| Foia de Bunyol | Alboraig  Bunyol  Dosaigües  Godelleta  Iàtova  Macastre  Setaigües  Xest  Xiva |
| Horta Nord | Albalat dels Sorells  Alboraia  Albuixec  Alfara del Patriarca  Almàssera  Bonrepós i Mirambell  Burjassot  Emperador  Foios  Godella  Massalfassar  Massamagrell  Meliana  Montcada  Museros  Paterna  Pobla de Farnals, la  Puçol  Puig de Santa Maria, el  Rafelbunyol  Rocafort  Tavernes Blanques  Vinalesa |
| Horta Sud | Alaquàs  Albal  Alcàsser  Aldaia  Alfafar  Benetússer  Beniparrell  Catarroja  Llocnou de la Corona  Manises  Massanassa  Mislata  Paiporta  Picanya  Picassent  Quart de Poblet  Sedaví  Silla  Torrent  Xirivella |
| Plana d’Utiel-Requena | Camporrobles  Caudete de las Fuentes  Fuenterrobles  Requena  Sinarques  Utiel  Venta del Moro  Villargordo del Cabriel  Xera |
| Racó d’Ademús | Ademús  Cases Altes  Cases Baixes  Castellfabib  Pobla de Sant Miquel, la  Torrebaixa  Vallanca |
| Ribera Alta | Alberic  Alcàntera de Xúquer  Alcúdia, l’  Alfarb  Algemesí  Alginet  Alzira  Antella  Beneixida  Benifaió  Benimodo  Benimuslem  Carcaixent  Càrcer  Carlet  Catadau  Cotes  Énova, l’  Gavarda  Guadassuar  Llombai  Manuel  Massalavés  Montroi  Montserrat  Pobla Llarga, la  Rafelguaraf  Real  Sant Joanet  Sellent  Senyera  Sumacàrcer  Torís  Tous  Vilanova de Castelló |
| Ribera Baixa | Albalat de la Ribera  Almussafes  Benicull de Xúquer  Corbera  Cullera  Favara  Fortaleny  Llaurí  Polinyà de Xúquer  Riola  Sollana  Sueca |
| Safor | Ador  Alfauir  Almiserà  Almoines  Alqueria de la Comtessa, l’  Barx  Bellreguard  Beniarjó  Benifairó de la Valldigna  Beniflà  Benirredrà  Castellonet de la Conquesta  Daimús  Font d’en Carrós, la  Gandia  Guardamar de la Safor  Llocnou de Sant Jeroni  Miramar  Oliva  Palma de Gandia  Palmera  Piles  Potries  Rafelcofer  Real de Gandia, el  Rótova  Simat de la Valldigna  Tavernes de la Valldigna  Vilallonga  Xeraco  Xeresa |
| Serrans | Alcubles, les  Alpont  Andilla  Ares dels Oms  Benaixeve  Bugarra  Calles  Domenyo  Figueroles de Domenyo  Iessa, la  Llosa del Bisbe, la  Pedralba  Sot de Xera  Titaigües  Toixa  Villar, el  Xelva  Xestalgar  Xulella |
| València | València |
| Vall d’Albaida | Agullent  Aielo de Malferit  Aielo de Rugat  Albaida  Alfarrasí  Atzeneta d’Albaida  Bèlgida  Bellús  Beniatjar  Benicolet  Benigànim  Benissoda  Benissuera  Bocairent  Bufali  Carrícola  Castelló de Rugat  Fontanars dels Alforins  Guadasséquies  Llutxent  Montaverner  Montitxelvo  Olleria, l’  Ontinyent  Otos  Palomar, el  Pinet  Pobla del Duc, la  Quatretonda  Ràfol de Salem  Rugat  Salem  Sempere  Terrateig |
| Vall de Cofrents-Aiora | Aiora  Cofrents  Cortes de Pallars  Teresa de Cofrents  Xalans  Xarafull  Zarra |

 

**Índex** **?**

 

 

 

 

---

****[1]****Per [**resolució de 12 de febrer de 2019 del Ple del Tribunal Constitucional**](https://www.boe.es/buscar/doc.php?id=VTP-C-7959-6457) (BOE núm.45 de 21.02.2019), es va acordar admetre a tràmit el Recurs d'inconstitucionalitat número 344-2019, promogut per més de cinquanta diputats del Grup Parlamentari Popular, contra els articles 2.3, 12, 13 a 17,36, 50 apartats 2,3, 4 i 5, disposició transitória única, paràgraf segon i annex de la Llei 21/2018, de 16 d'octubre, de la Generalitat, de mancomunitats de la Comunitat Valenciana.

****[2]****Per [**Sentència 105/2019, de 19 de setembre de 2019, del Tribunal Constitucional**](https://www.boe.es/buscar/doc.php?id=CQI-J-0020-54762) (BOE núm. 247 de 14.10.2019), que resol el recurs d'inconstitucionalitat número 344-2019, es declara que els articles 36.8 i 50.4 de la Llei 21/2018 no són inconstitucionals sempre que s'interpreten en els termes dels fonaments jurídics 6 e) i 7c) de la sentència, respectivament, desestimant el recurs en tota la resta.

****[3]****L’apartat 3 de l’article 2 es modifica per l’article 56 de la [**Llei 3/2020, de 30 de desembre**](https://dogv.gva.es/va/eli/es-vc/l/2020/12/30/3/), de la Generalitat, de mesures fiscals, de gestió administrativa i financera i d'organització de la Generalitat 2021 (DOGV núm. 8987 de 31.12.2020).

****[4]****Els apartat 1, 2 i 3 de l’article 12 es modifiquen per l’article 56 de la [**Llei 3/2020, de 30 de desembre**](https://dogv.gva.es/va/eli/es-vc/l/2020/12/30/3/).

****[5]****L’últim paràgraf de l’article 12.2.d es suprimeix per la [**Correcció d'errades**](https://www.dogv.gva.es/va/eli/es-vc/l/2018/10/16/21/corrigendum/88386460/) de la Llei 21/2018, de 16 d'octubre, de la Generalitat, de mancomunitats de la Comunitat Valenciana (DOGV núm. 8432 de 27.11.2018).

****[6]****Les lletres a i b de l’apartat 4 de l’article 20 es modifiquen per l’article 56 de la [**Llei 3/2020, de 30 de desembre**](https://dogv.gva.es/va/eli/es-vc/l/2020/12/30/3/).

****[7]****L’apartat 2 de l’article 22 es modifica per l’article 56 de la [**Llei 3/2020, de 30 de desembre**](https://dogv.gva.es/va/eli/es-vc/l/2020/12/30/3/).

****[8]****L’apartat 2 de l’article 24 es modifica per l’article 56 de la [**Llei 3/2020, de 30 de desembre**](https://dogv.gva.es/va/eli/es-vc/l/2020/12/30/3/).

****[9]****L’apartat 1 de l’article 43 es modifica per la [**Llei 8/2022, de 29 de desembre**](https://dogv.gva.es/va/eli/es-vc/l/2022/12/29/8/), de mesures fiscals, de gestió administrativa i financera, i d'organització de la Generalitat (DOGV núm. 9501 de 30.12.2022).

****[10]****La disposició transitória segona s’addiciona per l’article 56 de la [**Llei 3/2020, de 30 de desembre**](https://dogv.gva.es/va/eli/es-vc/l/2020/12/30/3/).

****[11]****La disposició addicional segona es modifica per l’article 24 de la [**Llei 9/2019, de 23 de desembre**](https://www.dogv.gva.es/va/eli/es-vc/l/2019/12/23/9/), de la Generalitat, de mesures fiscals, de gestió administrativa i financera i d'organització de la Generalitat (DOGV núm. 8707 de 30.12.2019).

****[12]****La [**Correcció d'errades**](https://www.dogv.gva.es/va/eli/es-vc/l/2018/10/16/21/corrigendum/95516600/) publicada en el DOGV núm. 8432 de 27.11.2018, suprimeix la disposició final tercera i corregeix la numeració de la disposició final quarta que haurà de ser la tercera.


Còpia Permalink ELI